**Cuvinte tălmăcite**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cuvinte tălmăcite

Se rostogolesc boabe de cafea,

apoi, miroase-a Krönung

cu-arome de exil,

iar visul nopţii mele se-ndreaptă spre o stea,

tăcut, în destrămare, misterios, subtil.

Refac înşiruiri de chipuri şi culori,

cuvinte şi expresii ce parcă-au fost rostite,

copii cuminţi ce scriu părinţilor scrisori,

cuvinte peste care se scurg gânduri şoptite.

Miroase a cafea în miez de noapte-albastră,

se-adună-n două ceşti aroma ei fierbinte

şi curg ca o poveste în poezia noastră,

prin versurile acestea, cuvinte tălmăcite.